google/wiki40b huggingface dataset:
בית גבריאל

בית גבריאל בכנרת הוא מרכז תרבות על שפת ים כנרת, על יד צמח. הוקם בשנת 1993 ביוזמת גיטה שרובר, על ידי קרן גבריאל שרובר בשיתוף פעולה עם המועצה האזורית עמק הירדן ולהנצחת בנה של גיטה, גבריאל שרובר.
המרכז תוכנן על ידי האדריכל אולריק פלסנר כשעיצוב הפנים הופקד בידיה של האדריכלית זוכת פרס ישראל דורה גד. המרכז כולל תיאטרון, אודיטוריום להרצאות וכנסים, גלריה לאמנות עם תצוגות מתחלפות, חדר עיון, חדרי ישיבות ומסעדה, וכן שני אולמות קולנוע המהווה מרכז תרבות אזורי.
ב-10 בנובמבר 1994 נערך במקום טקס חילופי מסמכי האישרור בין יצחק רבין לחוסיין, מלך ירדן כהמשך לחתימת הסכם השלום בין ישראל לירדן.
מול בית גבריאל, בסבך הצמחייה בתוך הכנרת, פורצים החוצה "מזרקות מי הירמוך". אלה מים המועברים מנהר הירמוך לכנרת בצינורות במסגרת הסכם השלום עם ירדן. על פי ההסכמים, ישראל זכאית ל-25 מיליון מטר מעוקב בשנה. מים אלה משמשים להשקיית אדמות עמק הירדן ועמק בית שאן.
בין האמנים שהציגו בבית גבריאל: מנשה קדישמן, משה גרשוני, יעקב דורצ'ין, יאיר גרבוז, גרי גולדשטיין, ציבי גבע, מיכל נאמן, דגנית ברסט, תמר גטר, נורית דוד, רמי אטר ולארי אברמסון.
המהדורה הצעירה

היסטוריה

התוכנית עלתה לראשונה לשידור על ידי חברת החדשות של ערוץ 2 במאי 2011 בהגשת גדעון אוקו. התוכנית שודרה בתחילתה רק במהדורה שבועית בגרסת סוף השבוע בלבד. התוכנית שודרה בימי שישי בשעה 15:00 ושידור חוזר בשבת בשעה 07:30 בערוץ 2. בגרסה זו, התוכנית סיכמה את האירועים המרכזיים של השבוע החולף מנקודת מבט של ילדים ונוער.
באוקטובר 2013 נוספה לתוכנית המקורית גם מהדורה יומית והתוכנית עברה לשידור גם בימי חול בערוץ הילדים. מאז התוכנית שודרה בימי ראשון עד רביעי בשעה 18:00 בערוץ הילדים ולאחר מכן בשעות מאוחרות יותר בשידור חוזר בערוץ לוגי. ב-1 בינואר 2017 עברה התוכנית לערוץ KidZ כששידר רק ב-yes, והחל מ-1 בינואר 2018 משודרת גם ב-HOT. בפורמט זה של התוכנית היא מסכמת בכל יום את אירועי היום החולף.
נמל התעופה הבינלאומי אלמטי

היסטוריה

שדה התעופה נבנה ב-1935, עד 1990 היה זה חלק המחלקה לתעופה אזרחית בקזחסטן, ואז ב-1991 נקרא "נמל התעופה אלמה-אטא". מאז 1993, יש לזה יחידה עסקית עצמאית . ב-1994, זה היה בבעלות ארגון "OJSC Almaty Airport" ולאחר מכן שונה ל "JSC Almaty International Airport". החברה: (The supersonic transport (SST, התחילה לטוס מהנמל למוסקבה במטוס טופולב Tu-144 מה-26 בדצמבר 1975 בהתחלה רק דואר ומשלוחים ומנובמבר 1977 גם נוסעים. אירופלוט התחילה להפעיל טיסות גם היא ב טופולב Tu-144 מה-1 ביוני 1978. בשנת 1998 עקב שיפוץ המסלול קיבל השדה מעמד של נמל תעופה בינלאומי. בשנת 2004 הוקם טרמינל חדש בשדה. ב-30 בספטמבר 2008 נחנך המסלול השני בטיסה של BMI מהנמל לשדה התעופה לונדון הית'רו, זהו המסלול הכי ארוך במרכז אסיה ויכול לקבל כל מטוס ללא הגבלת משקל. עקב בעיות בתשתית יותר יקר כיום (2012) לקבל איירבוס A-320 בכ-18% ובואינג B-767 בכ-43% לעומת שדות תעופה באירופה. היו תוכניות לבנות בית נתיבות חדש עבור טיסות בינלאומיות, עם קיבולת של עד 2,500 נוסעים לשעה בעתיד הקרוב, עם תשתית מפותחת המורכבת מכנס אולמות, מרכז עסקים, מרכז קניות ובתי קולנוע בתוך הטרמינל. עם זאת, בניית הטרמינל התעכבה בשל חוסר מנהלי טיפול של הקמת הפרויקט וחוסר מקום. שדה התעופה עדיין מחפש מנהל חדש כדי להתמודד עם הבנייה. יש עכשיו תוכניות לבנות את שדה התעופה החדש של Kapchagai מאגר במרחק 48 ק"מ מאלמטי.
מגלים צלילים עם לולי

עלילת הסדרה

בכל פרק שומעים לולי ואמא צלילים מוכרים או חדשים, אותם אפשר לשמוע בכל רחוב ובכל שכונה, ומנסים לגלות מאין מגיע הצליל ומי משמיע אותו.
כל פרק בנוי במבנה קבוע בו לולי מנחש שני ניחושים שגויים ובניחוש השלישי מצליח לגלות מהכין מגיע הצליל ואיך נראה מי או מה שהשמיע אותו. כל חיפוש וניחוש מתבטא במבט מהחלון ומעבר לצילומי LIVE. בסיומו של כל פרק ישנו שיר שנותן עוד נקודת מבט על בעל החיים או החפץ שלולי זיהה את הצליל שהוא משמיע.
הסדרה מהווה למעשה הזמנה להורים ופעוטות לשחק ביחד את משחק "הצלילים המתחבאים", אותו משחקים לולי ואמא, להביט גם הם דרך חלון ביתם, להקשיב לקולות מהרחוב ולנסות לגלות מאין הקולות מגיעים ומי משמע אותם. בסדרה משולבים משפטי מפתח קבועים שגם ההורים הצופים יוכלו להשתמש בהם בזמן המשחק.
ויאצ'סלב איינגורן

ביוגרפיה

ויאצ'סלב איינגורן נולד באודסה והוא בוגר תואר ראשון במתמטיקה מאוניברסיטת אודסה. 
הוא השתתף מספר פעמים באליפות ברית המועצות בשחמט, בשנת 1984 סיים במקום השלישי, בשנת 1982 חלק מקום 7-2 (בין היתר עם קונסטנטין לרנר ויבגני ברייב), בשנת 1987 חלק את המקום ה-4-3, ובשנת 1989 חלק את המקום ה-5-2. בשנת 1987 חלק את המקום ה-11-8 בתחרות בינאזורית (שלב מוקדם לקראת התמודדות על תואר אלוף העולם).
לאחר התפרקות ברית המועצות היה חבר נבחרת אוקראינה באולימפיאדות השחמט ובאליפות העולם בשחמט לנבחרות.
ויאצ'סלב איינגורן היה מאמן נבחרת אוקראינה לנשים שזכתה במדליית זהב באולימפיאדת השחמט.

קבלת דרגות בינלאומיות

1984 - אמן בינלאומי
1986 - רב-אמן.
תומאס אלופס

פורטונה דיסלדורף

תומאס אלופס נולד בדיסלדורף, והחל לשחק בקבוצה הבוגרת של פורטונה דיסלדורף בשנת 1978, בצוותא עם אחיו קלאוס אלופס. פורטונה דיסלדורף הייתה באותן שנים בתקופת הזוהר שלה, ואלופס צבר עמה מספר תארים. בשנת 1979, זכה אלופס בגביע הגרמני עם הקבוצה לאחר ניצחון 1-0 בגמר על הרטה ברלין, במשחק בו פתח בהרכב והוחלף. בנוסף, פורטונה דיסלדורף השתתפה באותה עונה בגביע אירופה למחזיקות גביע, לאחר הפסדה לפ.צ. קלן בגמר הגביע של 1978, ועקב זכייתה של קלן בדאבל, פורטונה דיסלדורף זכתה בכרטיס למפעל. פורטונה דיסלדורף הגיעה עד לגמר, בו הפסידה בתוצאה 4-3 לברצלונה בהארכה, לאחר 2-2 בתום 90 דקות. אלופס שיחק במשחק זה 120 דקות, והבקיע את השער הראשון לטובת פורטונה דיסלדורף בדקה החמישית. כעבור שנה, זכה אלופס עם פורטונה דיסלדורף בגביע גרמני נוסף, לאחר ניצחון 2-1 בגמר על היריבה המושבעת פ.צ. קלן, ניצחון שנתפס כנקמה על ההפסד בגמר הגביע שנתיים קודם לכן. אלופס כבש את שער הניצחון עבור פורטונה דיסלדורף בדקה ה-65. בשנת 1982 עזב אלופס את פורטונה דיסלדורף, לאחר שהבקיע 34 שערים בבונדסליגה ב-113 הופעות, ועבר לקייזרסלאוטרן.

קייזרסלאוטרן ופ.צ. קלן

בקיץ 1982 חתם תומאס אלופס בקייזרסלאוטרן והפך לאחד השחקנים החשובים ביותר של הקבוצה בהתקפה, כאשר הוא הבקיע בממוצע 15 שערים לעונה בתקופתו בקבוצה, וסך הכל 61 שערים ב-126 הופעות בבונדסליגה, נתון שממקם את אלופס במקום השלישי בדירוג המבקיעים של קייזרסלאוטרן בכל הזמנים, בצוותא עם יוזף פירונג ורולאנד זנדברג, שגם לזכותם 61 שערים במדי הקבוצה. עם זאת הקבוצה לא הגיעה להישגים משמעותיים בתקופתו של תומאס אלופס, ובשנת 1986 הוא חזר לשתף פעולה עם אחיו קלאוס אלופס, הפעם בפ.צ. קלן. שיתוף פעולה זה נמשך עונה אחת, עד לעזיבתו של קלאוס לליגה הצרפתית. תומאס אלופס שיחק בקלן במשך שלוש עונות, בהן הבקיע 30 שערים ב-70 הופעות בבונדסליגה. את עונת 1988/89 סיים תומאס אלופס כמלך השערים של הבונדסליגה, עם 17 הבקעות, בצוותא עם רולאנד וולפארט מבאיירן מינכן.

שטרסבורג והחזרה לפורטונה דיסלדורף

במחצית העונה הראשונה של 1989/90 שיחק אלופס בשטרסבורג מליגת העל הצרפתית, שם הבקיע שני שערים ב-11 הופעות. בפגרת החורף באותה עונה חתם אלופס בקבוצה בה החל את קריירת הבוגרים, פורטונה דיסלדורף, שם שיחק עד לפרישתו בשנת 1992, לאחר שצבר בקבוצה 69 הופעות והבקיע 23 שערים. סך הכל הבקיע תומאס אלופס 57 שערים במדי פורטונה דיסלדורף בשתי הקדנציות שלו בקבוצה, והוא מדורג במקום הרביעי בטבלת המבקיעים של פורטונה דיסלדורף בכל הזמנים.

קריירה בינלאומית

לתומאס אלופס שתי הופעות בנבחרת גרמניה המערבית, הראשונה בשנת 1985 במוקדמות מונדיאל 1986, והשנייה בשנת 1988. תומאס אלופס נכלל בסגל הנבחרת למונדיאל 1982 בו סיימה גרמניה המערבית במקום השני לאחר הפסד במשחק הגמר לנבחרת איטליה, אך לא זכה לדקות משחק בטורניר זה.
היורשת

תקציר העלילה

ד"ר אוסטין סלופר (רלף ריצ'רדסון) הוא רופא מוכר ועשיר המתגורר עם בתו קת'רין (אוליביה דה הבילנד) בכיכר וושינגטון בניו יורק. הוא אלמן לאחר שאשתו האהובה מתה בלדתה את קת'רין.
קת'רין היא בחורה ביישנית ולא יפה במיוחד. היא מתקשה לנהל שיחה בחברה ואת רוב זמנה היא מבלה בבית ברקמה למורת רוחו של אביה שהוא אינו מעריך אותה בהשוואה לאשתו המנוחה.
אוסטין מביא לביתו את אחותו האלמנה לוויניה (מרים הופקינס) שהיא בניגוד לקת'רין, מלאת חיים ושמחה. הוא מבקש ממנה כי תעודד את קת'רין לצאת לבלות וכי תהיה המלווה שלה.
הם יוצאים ביחד למסיבה משפחתית שבה מתוודע לקת'רין בחור יפה ומנומס בשם מוריס טאונסנד (מונטגומרי קליפט). הוא רוקד עם קת'רין ומחמיא לה ונפגש עם אביה המזמין אותו לביתו.
אהבתה של קת'רין פורחת אך אביה מסתייג ממוריס מפני שלדעתו הוא בטלן חסר פרוטה הרוצה להתחתן עם קת'רין רק בגלל ההקצבה השנתית מירושת אמה בסך 10,000 דולר לשנה ועוד 20,000 דולר מירושת אביה לאחר מותו.
ד"ר סלופר מבקש מקת'רין לנסוע אתו לפריז ומקווה שבזמן הזה היא תשנה את דעתה בקשר למוריס אך זה לא קורה. בשובם הוא נפגש לשיחה קשה עם מורס ומעלה בפניו את התנגדותו לנישואים. מורס המאוכזב יוצא מהבית אך קת'רין רודפת אחריו ומבקשת כי ייקח אותה להתחתן עוד הלילה אף על פי שאביה מתנגד ומאיים למחוק אותה מהצוואה. כשמוריס שומע זאת פניו נהיות רצינות. הוא מבטיח לקת'רין כי יגיע לביתה ב-12.30 לאחר חצות לקחת אותה.
קת'רין אורזת בגדים ולוויניה עוזרת לה. שתיהן מחכות למוריס אך הוא לא מגיע וקת'רין חוזרת לחדרה אבלה ומדוכאת כאילו חרב עליה עולמה.
ד"ר סלופר מרוצה ואינו משנה את צוואתו וכעבור זמן קצר מת מאי ספיקת לב. קת'רין נשארת בבית עם דודתה וממשיכה לרקום.
לאחר שנתיים מודיעה לוויניה כי מוריס חזר מקליפורניה ורוצה לפגוש בה. קת'רין מהססת אך לבסוף היא קוראת לו להיכנס. הוא מבקש סליחה על מה שקרה וטוען כי לא רצה להתחתן עימה בשל צוואתה. קת'רין יודעת שהוא משקר. הוא מבקש להתחתן אתה והיא "מסכימה" אך לאחר שהוא אורז את חפציו ומגיע לביתה, היא נועלת את הדלת, מכבה את האור ועולה לחדרה למרות הדפיקות בדלת וצעקות "קת'רין" של מוריס.

פרסים

אוליביה דה הבילנד זכתה בפרס אוסקר לשחקנית הטובה ביותר ובפרס גלובוס הזהב לשחקנית הטובה ביותר - סרט דרמה.
ארון קופלנד זכה בפרס אוסקר לפסקול המקורי הטוב ביותר.
כן זכה הסרט בפרס אוסקר לעיצוב ההפקה הטוב ביותר ובפרס אוסקר לעיצוב התלבושות הטוב ביותר.
הסרט היה מועמד לפרס אוסקר לסרט הטוב ביותר, לפרס אוסקר לבמאי הטוב ביותר (ויליאם ויילר), לפרס אוסקר לצילום הטוב ביותר ולפרס אוסקר לשחקן המשנה הטוב ביותר (רלף ריצ'רדסון). מרים הופקינס הייתה מועמדת לפרס גלובוס הזהב לשחקנית המשנה הטובה ביותר - סרט קולנוע.
דברת (יישוב מקראי)

במהדורת האנאלים של תגלת-פלאסר השלישי 'דָּבְרַה' היתה עיר שסבלה ממדיניות ההגליות האשוריות דאז.
דָּבְרַת הייתה עיר הנזכרת מספר פעמים בתנ"ך, והתקיימה גם בתקופת בית שני.
תחילה נזכרת העיר בגבול שבין נחלת שבט זבולון ונחלת שבט יששכר, ליד הר תבור: "וְשָׁב מִשָּׂרִיד קֵדְמָה מִזְרַח הַשֶּׁמֶשׁ עַל גְּבוּל כִּסְלֹת תָּבֹר, וְיָצָא אֶל הַדָּבְרַת וְעָלָה יָפִיעַ".
לאחר מכן, נזכרת כעיר לוויים בנחלת שבט יששכר: "וּמִמַּטֵּה יִשָּׂשכָר אֶת קִשְׁיוֹן וְאֶת מִגְרָשֶׁהָ, אֶת דָּבְרַת וְאֶת מִגְרָשֶׁהָ".
העיר המשיכה להתקיים כיישוב יהודי גם בתקופת בית שני, ובתקופת המרד הגדול מזכיר אותה יוסף בן מתתיהו (בצורה דבריתא) כעיר שצעיריה שדדו את שיירת המלכה ברניקי.
היישוב המשיך להתקיים גם בתקופת התלמוד, ואוסביוס באונומסטיקון (תחילת המאה ה-4 לספירה) זיהה את "דברת" המקראית עם "דבריתא" בת זמנו, וציין כי מדובר בכפר של יהודים.
שם העיר השתמר בשמם של קיבוץ דברת וכפר דבורייה, השוכנים באזור שבו שכנה העיר.
שירת רולאן

שירת רולאן  (בצרפתית: La Chanson de Roland) היא היצירה המשמעותית הקדומה ביותר בתולדות הספרות הצרפתית. עותקים רבים יחסית ששרדו מעידים על תפוצתה הרחבה והפופולריות שלה בתקופה שבין המאה ה-12 למאה ה-14. כתב-היד המוקדם ביותר הקיים, הכתוב אנגלו-נורמנית ומתוארך לבין 1129 ל-1165, שמור בספרייה הבודליינית שבאוניברסיטת אוקספורד. היצירה האפית היא הדוגמה הראשונה והבולטת ביותר לסוגת שירת האבירים (צרפתית: Chanson de Geste) שפרחה בין המאה ה-11 למאה ה-15 ועסקה במעללי גיבורים.
שירת רולאן תורגמה לעברית על ידי אריה סתיו.

רקע היסטורי

העלילה מבוססת על אירוע צבאי שולי למדי, קרב רונסבו (Roncevaux) ב-15 באוגוסט 778, בו ספגו יחידות המאסף של צבא קארל הגדול אבידות רבות מידי כח פשיטה ואסקוני. על אף שהיצירה מבוססת על אירוע היסטורי אמיתי, אין היא נאמנה לפרטיו והיא נגועה בעיוותים היסטוריים מהותיים, כגון החלפת האויבים מוואסקונים לסרצנים.

עלילה

לאחר שבע שנות מערכה נגד הסרצנים בחצי האי האיברי, נשאר רק מאחז אחד שלא נכנע לקארל הגדול: סרגוסה, הנשלטת על ידי המלך מרסילה. אימת קארל נופלת על מרסילה, והוא שולח שליחים אל המחנה הפרנקי בהצעת כופר והבטחה להתנצר, ובלבד שייסוגו.
קארל מקבל את עצת האביר גאנלון לשאת ולתת עם הסרצני. המלך מבקש לבחור שליח ורולאן, אחיינו של קארל ובנו החורג של גאנלון, מביא לבחירת גאנלון. גאנלון, הזועם על השליחות המסוכנת שהוטלה עליו, נשבע לנקום בהלה. יחד עם מלך סרגוסה, הוא זומם להפיל אותו בפח כשהוא משכנע את המלך המוסלמי לתקוף את יחידת המאסף של קארל.
גאנלון חוזר מן השיחות ומודיע על כישלון שליחותו. הוא מציע כי רולאן יעמוד בראש חיל המאסף בקרב המתקרב וקארל (בלחץ מפקדי צבאו) מסכים לכך, אך מציע לרולאן את מחצית אנשיו. רולאן מסרב ומבקש רק 20,000 חיילים. בהתנגשות המתחוללת לאחר מכן, תוקף אותו צבא בן 100,000 סרצנים. אוליבייה, ידידו הטוב ביותר, מבקש ממנו לתקוע בקרן ולהזעיק את עזרתו של קארל. רולאן מסרב בטענה שכבודו אינו מאפשר לו לעשות זאת. הקרב ממשיך ועל אף גבורתם של הפרנקים, הם ניגפים מול הכח העדיף. כשרולאן נותר כמעט לבדו, הוא מבין שהמתין יותר מדי, וקארל לא יספיק עוד לבוא להצילו. בכל זאת, מחליט רולאן לתקוע בקרן, כדי לקרוא למלכו לנקום את התבוסה. תקיעתו של רולאן בקרן היא כה עזה שצדעיו מתפקעים והוא מת מות קדושים. מלאכים יורדים משמיים ולוקחים את נשמתו היישר לגן עדן.
כאשר חוזרים הלוחמים לפרנקיה, יוצאת לקראתם אוד הנאווה, ארוסתו של רולאן. כשהיא מגלה את דבר מותו היא נופחת את נשמתה ונופלת לזרועות המלך קארל.
עם סיום המלחמה, מתגלה מעשהו של גאנלון והוא מואשם בבגידה. הוא טוען להגנתו שלא בגד בקארל אלא רק השיב לרולאן כגמולו. גנלון טוען לזכותו למשפט בקרב, ואת תפקיד אלופו לוקח על עצמו פינאבל, ידידו הטוב ביותר. פינאבל עצום הממדים מצליח להביא לתמיכת רוב האצילים בעמדתו של גאנלון. אך אביר צנום בשם תיירי מתקומם ונענה לאתגר. ההשגחה האלוהית גורמת לתיירי לנצח; גאנלון נתלה בין חמישה סוסים ומשוסע לגזרים, ושלושים מבני משפחתו מוצאים להורג בתליה. היצירה מסתיימת במלאך גבריאל, היורד לשלוח את המלך קארל, היגע ושבע המלחמות, למלחמה נוספת ב"כופרים".
השריר פושט הזרת

תיאור

תחילתו של השריר פושט הזרת בעילית העלי הצידית של עצם הזרוע באזור המרפק. השריר נכנס לכף היד בנפרד מגידי השריר פושט האצבעות ומתפצל לשנים. אחד הפיצולים נאחז בגיד השריר פושט האצבעות והשני נאחז ישירות בחלק האחורי של מערכת הרצועות של הזרת.

עצבוב

השריר פושט הזרת מעוצבב על ידי שורשי העצב הצוואריים השביעי והשמיני (C7,C8) דרך העצב הבין גרמי האחורי, ענף של עצב החישור.
AZCA

AZCA (ראשי תיבות של Asociación Mixta de Compensación de la Manzana A de la Zona Comercial de la Avenida del Generalísimo - אגודה שיתופית להקמת אזור עסקים בשדרת גנרליסימו) הוא אזור עסקים במדריד, בירת ספרד.
אזור העסקים AZCA ממוקם במרכז מדריד, לאורך שדרת קסטיאנה (לשעבר שדרת גנרליסימו) החוצה את העיר מצפון לדרום. הקמת אזור העסקים עלתה בתוכנית הניהול הכללית של מדריד שאושרה בשנת 1946, במסגרתה נקבע גם שמו של האזור. מטרת התוכנית הייתה להקים אזור בנייני משרדים מודרני שיהיה נגיש באמצעות רכבת תחתית ורכבת רגילה, ושימוקם בסמוך לאצטדיון סנטיאגו ברנבאו ולמתחם הממשלתי החדש נואבוס מיניסטריוס.
לאחר עיכובים רבים, החלה בניית המתחם בשנות ה-70. כיום המתחם כולל כמה מגורדי השחקים המודרניים והגבוהים במדריד, ובהם מגדל פיקאסו, מגדל אירופה ומגדל בנק בילבאו. עד שנת 2005 ניצב באזור גם מגדל וינדזור, שעלה באש ונהרס מאוחר יותר. תוכנית הבניה המקורית כללה גם הקמתם של גן בוטני, ספריה ובית אופרה, אך אלו לא נבנו מעולם.
גל ארד

2016

באליפות ישראל לנוער שנערכה בשנת 2016 זכה ארד במדליות זהב, בריצת 100 מטר, בריצת 200 מטר ובריצת 400 מטר, לראשונה שאתלט ישראלי מנצח בשלושת המקצים האלו יחדיו באליפות ישראל לנוער.

2017

באליפות ישראל לנוער שנערכה ביוני 2017 זכה ארד בשתי מדליות זהב, בריצת 100 מטר (10.67 שניות) ובריצת 200 מטר (22.02 שניות). באליפות ישראל שנערכה ביולי אותה שנה הוא זכה במדליית כסף, בריצת 100 מטר בתוצאה של 10.72, אחרי חברו לאגודה אמרי פרסיאדו (10.51 שניות) ולפני אביב דיין מהפועל חולון (10.79 שניות). נוסף לכך, זכה במדליית כסף במכבייה לנוער בריצת 100 מטר.
ארד השתתף במספר תחרויות בחו״ל וזכה במדליית ארד באליפות מדינות הבלקן לנוער בריצת 100 מטר
באליפות אירופה לנוער שנערכה בגרוסטו שבאיטליה בסוף יולי אותה שנה הוא סיים במקום 15 בריצת 100 מטר בתוצאה של 10.90 שניות. בשלב המוקדמות הוא קבע תוצאה של 10.87 שניות.
ארד קבע שיא ישראל לקדטים בריצת 300 מטר בתוצאה של 34.82 שניות, שיא ישראלי לנוער בריצת 60 מטר בתוצאה של 6.83 שניות ושיא ישראלי חדש לנוער בריצת 100 מטר בתוצאה של 10.59 שניות.

2018

באליפות אס"א שנערכה בחיפה ב-22 במאי 2018 זכה ארד במדליית זהב בריצת 100 מטר בשיא ישראלי חדש לנוער של 10.45 שניות. חודש וחצי לאחר מכן, באליפות ישראל שנערכה ב-4 ביולי אותה שנה הוא זכה במדליית זהב בריצת 100 מטר בתוצאה של 10.56 שניות, מאית שנייה מהר יותר מהאלוף היוצא חברו לאגודה אמרי פרסיאדו (10.57 שניות) ואביב דיין מהפועל חולון (10.77 שניות). מספר ימים לאחר מכן באליפות העולם לנוער (עד גיל 19) שנערכה בטמפרה פינלנד הוא סיים במקום 13 בריצת 100 מטר בתוצאה של 10.53 שניות.
באוקטובר 2018 החל להתאמן בהדרכתו מרחוק של המאמן הבריטי ראיין פרקלטון בשילוב עם מחנות אימונים בחו"ל. בטקס בחירת האתלטים המצטיינים לשנת 2018 של איגוד האתלטיקה נבחר ארד לאתלט השנה בקטגוריית הנוער.

2019

באליפות מדינות הבלקן באולם שנערכה בחודש פברואר 2019 סיים ארד במקום שישי בריצת 60 מטר בתוצאה של 6.86 שניות. בשלב המוקדמות הוא קבע תוצאה של 6.87 שניות. במחזור הראשון בליגה הבינאגודתית שנערך בחודש מאי, ארד סיים במקום הראשון בריצת 200 מטר בשיא אישי חדש של 21.30 שניות.
באליפות אירופה למועדונים דרג ב' שנערכה בטמפרה, פינלנד, ניצח ארד בריצת 200 מטר ובריצת 100 מטר. ארד השתתף גם בריצת השליחים, כרץ האחרון. במהלך הריצה קרע ארד את שריר הירך האחורי, והמשיך לרוץ, על מנת לעזור לקבוצתו, מה שעורר דיון ציבורי.

עתירה לבג"ץ לביטול ההסגר בחוק הספורט

בשנת 2018 עתר גל ארד לבג"ץ (בג"ץ 5051/18 גל ארד נגד הכנסת ומשרד המשפטים) באמצעות אביו, עו"ד עמית ארד, לביטול הסעיפים בחוק הספורט אשר יוצרים את הסדר ההסגר, לפיו ספורטאי שרוצה לעבור אגודה בניגוד להסכמתה צריך "לשבת בבית" במשך שנה שלמה מבלי להתחרות. משרד המשפטים נעזר במשרד התרבות והספורט, וזה הצהיר כי בכוונתו לבחון את שינוי החוק הן ביחס לקטינים, והן ביחס לבוגרים. ביום 6.2.2019 התקיים דיון במעמד הצדדים בבג"ץ בפני הרכב השופטים סולברג, ברון ושטיין, אשר אמרו כי אכן יש מקום לשמוע את טענות העותרים, אולם לאור כוונת משרד הספורט לבחון את שינוי החוק, לא בשלה העת לדון בעתירה בבג"ץ והמליצו לעותרים למחוק את העתירה תוך שמירת זכותם לעתור שוב.

חיים אישיים

ארד הנו הבן הבכור של חיה ועמית ארד, אח לכדורגלן רן ארד ולשתי אחיות תאומות. 
גל החל את דרכו בספורט בגיל צעיר באימון במועדון לחימה משולבת באצטדיון האתלטיקה בהדר יוסף, תחת הדרכתו של המאמן איציק פרנקו. ארד זכה במשך 5 שנים רצופות  באליפות מועדוני לחימה משולבת בקרבות קראטה מגע מלא.
מתגורר ברמת גן. למד בתיכון בליך וסיים במגמת מחשבים.
שמואל קלמי

ביוגרפיה

עם גיוסו לצה"ל התנדב לצנחנים ושובץ בגדוד 101. בצנחנים עבר קלמי מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד כמפקד מחלקה ובהמשך שימש כמפקד פלוגה. לאחר מכן שימש קצין אג"ם חטיבת הצנחנים, בכ"ט בנובמבר 2002 מונה למפקדו הראשון של גדוד הסיור של הצנחנים, והוביל אותו בלחימה כנגד הטרור הפלסטיני באינתיפאדה השנייה. לאחר מכן בין השנים 2003–2005 שימש כמפקד בסיס האימונים של חטיבת הצנחנים, וכסגן מפקד החטיבה בשנים 2005–2007 כולל מלחמת לבנון השנייה. לאחר מכן הועלה לדרגת אלוף-משנה ומונה למפקד חטיבה 55, חטיבת צנחנים במילואים. בתפקידו הבא מונה להקים ולפקד על מחלקת הגנה באמ"ץ.
ויוה

היסטוריה

הערוץ משדר טלנובלות בשפות ספרדית, קוריאנית, עברית, פורטוגזית וטורקית, בליווי כתוביות בעברית. בעקבות האהדה הרבה לה זכו הטלנובלות המשודרות בערוץ בקרב צופיה, בשנת 2000 נערך בערוץ "טקס ויוה 2000", בהנחיית גבריאל קוראדו, שבמהלכו הוזמנו כוכבי הטלנובלות לישראל, והוענקו להם גביעים על תפקידם בטלנובלות שהשתתפו בהן לפי קטגוריות שונות, כגון "פרס לשחקנית הטובה ביותר", שזכתה נטליה אוריירו, "פרס לשחקן הטוב ביותר", שזכה פקונדו ארנה, ו"פרס לטלנובלה הטובה ביותר", שזכתה "בובה פראית", וכן הלאה.
בנוסף לטלנובלות המשודרות בערוץ, הערוץ הפיק גם מספר תוכניות מקור. בשנת 2000 שודר השעשועון "מלכת הלבבות", שבו נדרשו המשתתפות בו לענות על שאלות ידע בנושא הטלנובלות המשודרות בערוץ.
בשנת 2001 העלה ערוץ ויוה את הטלנובלה העברית הראשונה, "לגעת באושר", שהופקה במיוחד לערוץ ובהזמנתו. הסדרה זכתה לאחוזי צפייה גבוהים ופגעה אף ברייטינג של מהדורות חדשות ערוץ 2. בשנת 2004 הפיק הערוץ תוכנית מקור נוספת בשם "ויוה אל אספניול", שבה השחקן גוסטבו ברמודס  לימד את צופי הערוץ להגות מילים בספרדית. בהמשך החל הערוץ לשדר ולהפיק את התוכנית "ויוה פלוס מגזין tv", שהייתה סדרת ראיונות עם כוכבי הטלנובלות.
בשנת 2007 החל הערוץ לשדר טלנובלות מקוריאה, כשהראשונה מביניהן הייתה הטלנובלה "סאם סון המתוקה", וכן בשנת 2011 החלו בערוץ לשדר טלנובלות מטורקיה, הראשונה מביניהן הייתה הטלנובלה "מנקשה וחליל".     
מדצמבר 2013 עד יולי 2014 שודרה בערוץ ויוה הטלנובלה הישראלית "אניגמה", שהינה הפקת מקור של הערוץ, בשיתוף עם חברת yes. בשנת 2014 החליטו קברניטי הערוץ שבערוץ ויוה ישודרו רק טלנובלות לטיניות ואילו "ויוה פלוס" ישמש כערוץ בינלאומי שישדר במגוון שפות כמו טורקית וקוריאנית. החל מחודש יולי 2015 הערוצים "ויוה" ו"ויוה פלוס" משודרים גם ללקוחות "סלקום tv".
החל מחודש יוני 2017 הערוצים ״ויוה״ ו״ויוה פלוס״ משודרים ללקוחות פרטנר tv

ויוה פלוס

ב-25 בדצמבר 2011 החל את שידוריו ערוץ נוסף של החברה בשם ויוה+. הערוץ החליף את מוסף סוף השבוע "ויוה פלטינה" ומשדר את מיטב הדרמות היומיות מכל העולם. הערוץ משדר תכנים חדשים בלבד 18/7, לקהל הרחב. לרוב משדר סדרות בשפה הקוריאנית.
ויוה פלוס משודר ב-HOT, ב-yes, סלקום tv, בפרטנר TV, וב-STINGTV.
אנדרס פרידן

קריירה

פרידן היה המתופף של להקת "דארק טרנקוויליטי", להקת דת' מטאל שוודית והפך לסולן הלהקה. הוא השתתף באלבום הבכורה, אך זמן קצר לאחר מכן עזב את הלהקה. כשנתיים לאחר מכן הצטרף פרידן ללהקת "אין פליימס". מייקל סטנה, שהיה עד אותה עת סולן בלהקת "אין פליימס", עזב את הלהקה ותפס את מקומו של פרידן בתור סולן ב"דארק טרנקוויליטי" (קודם לכן ניגן שם כגיטריסט), בעוד פרידן תפס את מקומו כסולן ב"אין פליימס".
בשנת 1995 יצא אלבום הלהקה "The Jester Race", ובהמשך יצא האלבום "Whoracle". בתקופה זו פרידן לא שלט היטב בשפה האנגלית, ולכן כתב את תקציר מילות השירים בשוודית באלבומים אלו, והן תורגמו עבורו לאנגלית על ידי ניקלאס סאנדין, גיטריסט להקת "דארק טרנקוויליטי". בשנת 1998 הפיק פרידן את האלבום "My Arms, Your Hearse" עבור להקת אופת'. בשנת 1999 הוציאה להקתו את האלבום "Colony", בו כתב פרידן את מילות השירים בעצמו, בסיוע לשוני של סאנדין. תחילה סגנון הכתיבה עסק לרוב באסטרונומיה או בפנטזיה, ובהמשך הוא התפתח לכיוונים אישיים, כגון דיכאון או מאבקים פנימיים.
במקביל מתפקד פרידן כסולן של להקת "Passenger", אך בראיונות הודה כי כיום הפרויקט נמצא בהמתנה בשל עומס וחוסר זמן של פרידן.
האלבום הבא של "אין פליימס" היה "Reroute to Remain". בתקופה זו השתנה קולו משירה כבדה האופיינית לז'אנר הדת' מטאל, לקול דק יותר ושילוב של שירה נקייה.

חיים אישיים

פרידן נשוי להלנה לינדסיו ואב לבת ובן.
גודרון וגנר

ביוגרפיה

וגנר נולדה בגרליץ שבסקסוניה.

מדליית ארד אולימפית

באולימפיאדת מינכן (1972) זכתה וגנר במדליית ארד במשחה ל-400 מטר חופשי בתוצאה של 4:23.11 דקות, אחרי כוכבת המשחקים שיין גולד מאוסטרליה שקבעה שיא עולם חדש של 4:19.04 דקות ונובלה קליגאריס מאיטליה (4:22.44 דקות). נוסף לכך, היא סיימה במקום חמישי במשחה ל-800 מטר חופשי בתוצאה של 8:58.89 דקות ובמקום תשיעי במשחה ל-200 מטר חופשי בתוצאה של 2:09.49 דקות.

אלופה ושיאנית עולם

באליפות העולם בשחייה שנערכה בבלגרד, לשעבר יוגוסלביה, בשנת 1973 זכתה וגנר בשתי מדליות, זהב וארד. מדליית זהב במשחה ל-400 מטר מעורב אישי בשיא עולם חדש של 4:57.51 דקות, לפני בת ארצה אנגלה פרנקה (5:00.37 דקות) ונובלה קליגאריס (5:02.02 דקות) ובכך הייתה לשחיינית הראשונה בהיסטוריה ששחתה משחה זה מתחת ל-5 דקות. מדליית ארד במשחה ל-800 מטר חופשי בתוצאה של 9:01.82 דקות, אחרי נובלה קליגאריס שקבעה שיא עולם חדש של 8:52.97 דקות וג'ו הרשברגר מארצות הברית (8:55.56 דקות). נוסף לכך, היא סיימה במקום חמישי במשחה ל-400 מטר חופשי בתוצאה של 4:24.64 דקות. 
באליפות אירופה בשחייה שנערכה בווינה, אוסטריה בשנת 1974 זכתה וגנר בשתי מדליות, כסף וארד. מדליית כסף במשחה ל-400 מטר מעורב אישי בתוצאה של 4:58.78 דקות, אחרי בת ארצה אולריקה טאובר שקבעה שיא עולם חדש של 4:52.42 דקות ולפני סוזן ריצ'רדסון מבריטניה (5:06.71 דקות). מדליית ארד במשחה ל-800 מטר חופשי בתוצאה של 8:59.79 דקות, אחרי בת ארצה קורנליה דר (8:52.45 דקות) ונובלה קליגריס (8:57.93 דקות).
לאחר שפרשה משחייה תחרותית סיימה וגנר את לימודיה במכון הגרמני לחינוך גופני בלייפציג ועבדה כמאמנת. לאחר איחוד גרמניה היא מצאה את עצמה מובטלת ונאלצה לעבוד כמלצרית. לאחר מכן החלה לעבוד כמטפלת חברתית.
בשנת 2005 נפטרה וגנר מסרטן בדרזדן.

שימוש בסמים

לאחר איחוד גרמניה נחשפה תוכנית האימרוץ של גרמניה המזרחית, בה נתנו סטרואידים אנאבוליים באופן שיטתי לספורטאים רבים. בין היתר, השחיינית בריגיט מיינקה ספרה ששחייניות נבחרת מזרח גרמניה השתמשו באימרוץ נרחב .
אופיר כץ

ביוגרפיה

כץ הוא פעיל ליכוד מנעוריו. את התפקיד הראשון בליכוד קיבל בלשכת ראש הממשלה בנימין נתניהו בימיו כיו"ר האופוזיציה. בהמשך היה יועץ לשרת התרבות והספורט לימור לבנת, ראש המטה העירוני של גלעד ארדן בתפקידו כשר הפנים, ויועץ וראש המטה של ארדן בתפקידו כשר לביטחון הפנים. 
לקראת הבחירות לכנסת העשרים ואחת נבחר כץ למקום העשרים ברשימת הליכוד לכנסת כנציג מחוז הגליל והעמקים.

חיים אישיים

כץ מתגורר בעפולה, נשוי לדנה ואב לשני ילדים.
Touch Me (I Want Your Body)

רקע וכתיבה

השיר נכתב על ידי ג'ון אסטרופ, מארק שרייב ופיט ק. האריס והופק על ידי ג'ון אסטרופ ופיט ק. האריס. השיר הוא שיר בסגנון הדאנס-פופ, המשלב בתוכו גם את סגנון הרוק האלקטרוני. שני סגנונות אלו מאפיינים שירים נוספים מתוך האלבום.
כמה שנים לאחר צאתו, הועלה השיר לרשת הזרמת המדיה ספוטיפיי.

וידאו קליפ

הווידאו קליפ המלא שיצא עבור השיר הועלה לראשונה ליוטיוב ב-18 באפריל 2016. הקליפ הועלה לערוץ היוטיוב הרשמי של סמנתה פוקס. הקליפ מכיל בתוכו קטעים הלקוחים מתוך הופעות שונות של פוקס.
נכון לאוגוסט 2019, מונה הצפיות של הקליפ עומד על כ-18 מיליון צפיות.